**ӘЛ-ФАРАБИ АТЫНДАҒЫ ҚАЗАҚ ҰЛТТЫҚ УНИВЕРСИТЕТІ**

**Философия және саясаттану факультеті**

**Философия кафедрасы**

**«Экзистенциализм» пәні бойынша қысқаша дәрістер**

**1-дәріс.** Экзистенциалистік философия түсінігі

**Дәрістің мақсаты** – студенттерге философиядағы ХХ ғасырдағы экзистенциализм бағыты туралы жалпы түсініктері беру және оның түрлерін меңгерту.

**Дәрістің негізгі сұрақтары**:

1. Философияның ғұмыр кешу туралы толғанылуының негіздемелері
2. ХХ ғасырдағы ахуал және адам мәселесінің қойылуы
3. Экзистенциализм ағымының негізгі ерекшеліктері
4. Атейстік және діни экзистенциализм
5. Аймақтық экзистенциализм: Ресей, Германия, Франция

Өмірдің (адамзат өмірінің) өзінің шынайы болмысы – бастапқы бар болу және кейінгі өмірді жалғастырудан тұрады: денсаулық, тіршілік, тәннің сақталуы мен жетілуі т.б. витальдік құндылықтар мен өмір сүру, өмірге деген шаттану, масайрау, құндылығын бағалау т.б. экзистенциалдық құндылықтар және қоғамдағы саяси-әлеуметтік, мәдени-рухани игіліктерді жасау, сақтау, қалыптастыру, кейінгі ұрпаққа жеткізу. Адамдар әлеуметтік, саяси, рухани, мәдени институттар аясында өмір мағынасының тым жалпылығын түйсіне отырып, өздерінің жеке мақсаттарына ұмтылады, бірақ экзистенциалистік тұрғыдан ол тағы да күрделене түседі. Өмірдің мақсаттарының сипаты көп жағдайда нақты адамға, оның тәжірибесіне, біліміне, қоғамдық жағдайына және т.б. байланысты. Бірақ өмір мағынасы ешкімге, ешнәрсеге тәуелсіз күйде таза субъективті сипат ала алмайды, себебі, адамның мақсаттары объективті табиғи және әлеуметтік шынайы өмір дүниесінен туындайды. Адам – қоғамдық (әлеуметтік) жаратылыс, ал бүкіл қоғамдық өмір – адамдардың өз қызметі. Адамдар әлеуметтік, саяси, рухани, мәдени институттар аясында өмір мағынасының тым жалпылығын түйсіне отырып, өздерінің жеке мақсаттарына ұмтылады, бірақ экзистенциалистік тұрғыдан ол тағы да күрделене түседі. Өмірдің мақсаттарының сипаты көп жағдайда нақты адамға, оның тәжірибесіне, біліміне, қоғамдық жағдайына және т.б. байланысты. Бірақ өмір мағынасы ешкімге, ешнәрсеге тәуелсіз күйде таза субъективті сипат ала алмайды, себебі, адамның мақсаттары объективті табиғи және әлеуметтік шынайы өмір дүниесінен туындайды. Адам – қоғамдық (әлеуметтік) жаратылыс, ал бүкіл қоғамдық өмір – адамдардың өз қызметі. Шынайы өмір мағынасының объективтік жағы – алдымен, өмірдің нақты шынайылық екендігімен байланысты (нақты бар болмыс) және ол кәсіби емес түрде де (философ еместер де толғанады) толғанылатын қоғамдық санадағы философиялық мәселе болып табылады. Қоғам немесе мемлекет адамның өз өмірінің мағынасын оның (қоғамның) стратегиялық мақсаттарына барынша қолдау жасауы деп тануға мүдделі, бірақ адам, тіпті гуманистік мақсаттарға қол жеткізуде болсын, құрал ретінде ғана пайдаланылмауы тиіс. Өмір мағынасы өмірдегі қандай да бір басты, негізгі, неғұрлым маңызды мақсатпен сабақтас болып келеді. Адам өмірінің мағынасындағы бастыны, негізгіні бөліп көрсету тұрмыстың ұсақ-түйектеріне мән бермеуге, өз күшін аса маңызды мақсатты шешуге жұмылдыруға мүмкіндік береді. Егер бұл мақсатты оның барынша жалпыланғандығында қарайтын болсақ, онда адамзаттың бүкіл тарихында, соған сәйкес философиялық ой тарихында өмір мағынасының бір-біріне қарама-қарсы тұғырнамалары да байқалады.

ХХ ғасырдың басы мен орта шені – адамзат тарихындағы ғылыми-техникалық өрлеудің, мәдени-әлеуметтік өзгерістердің, саяси толқулар мен бейбіт ынтымақтастықтың, ал бұл кезеңнің соңғы ширегі мен келесі, ХХІ ғасырдың табалдырығы – рухани сұхбаттастықтың, ақпараттық кеңістіктің, жаһандану үрдісінің іске аса бастаған дәуірі болатын. Осыған орай, жалпы адамзаттық және ұлттық құндылықтар мен адамзат танымының айтарлықтай өзгеруі гуманитарлық ғылымдар саласы мен олардың даму үдерісіне елеулі ықпал еткен болатын. Оның ішінде философия ғылымы да осы заман ағымы мен өмір шындығын сараптай бастады, өзінің жаңа бағдарларын туғызуға бет бұрды. Осы бетбұрыстар нәтижесінде ХХ ғасырда философия ғылымында әр түрлі және сан алуан бағдарлы философиялық ағымдар мен мектептер қалыптасты. Бұл – адам мәселесінің жаңаша қойылуын, ғылыми таным әдістерінің толығуын және заманауи техника мен білімнің өркендеу шарттарын, ғаламдық мәселелерді толғануды бағамдауды басшылыққа алды. Соның бірі – философия тарихы бойынша да мәңгілік өзекті проблема ретінде қойылатын адам туралы пайымдаулар өзінің бұрынғы дәстүрлерін қайта жаңғырта отырып, қоғам дамуындағы рухани-мәдени, саяси-экономикалық талаптардың сұраныстарын қанағаттандыратындай тың белестерге көтерілген болатын. Осыған орай, адам туралы философиялық толғаныстардың арнасы да кеңейді.

ХХ ғасырда қалыптасып, тек философияда ғана емес, рухани мәдениетке де тараған ағымдардың бірі – экзистенциализм. «Экзистенция» – өзін табу, ғұмыр кешу, көріну, қалыптасу деген сияқты мағыналарды беретін, нақты болмысты білдіруде қолданылатын философиялық категория. Бұл ұғым орта ғасырда заттардың болмысының өмір сүруінің толықпағандығы, аяқталмағандығы, өзінің мәніне сәйкес келмейтіндігі және құдайлық болмыспен жаратылғандығы сияқты түсініктерді берген болатын. Қазіргі философияда іргелі, терең онтологиялық мағынада адамның ғұмыр кешуін білдіреді. Осы сөзден туындаған экзистенциализм ағымы «ғұмыр кешу философиясы» деп те аталады. Оның бастапқы нышандары Ресейде, Шестов, Бердяев сияқты ойшылдардың идеяларында анық көрінді. Одан кейін Германияда: Хайдеггер, Ясперс, Бубер және екінші дүниежүзілік соғыс кезінде францияда қалыптасты: Марсель, Сартр, Мерло-Понти, Камю, Бовуар т.б. ХХ ғасырдың орта шенінде АҚШ-та, Италияда өркендеді.

Экзистенциализмді діни: Ясперс, Марсель, Бердяев, Шестов, Бубер және атеистік бағыттарға: Сартр, Камю, Мерло-Понти, Хайдеггер бөлу дәстүрі бар. Бұл бағыттың негізгі ерекшелігі – сенім, үміт, ауру, азап шегу, қамқорлық пен үрей, құмарлық сияқты психологиялық үрдістерді философемдерге айналдырып, оны онтологиялық тұрғыдан негіздеу болып табылады.

**Өтілген материалдар бойынша бақылау сұрақтары:**

1. ХХ ғасырдағы адам мәселесінің толғанылуының алғышарттары
2. Діни экзистенциализм мен оның атеистік бағыты
3. «Экзистенцияның» мағынасы мен мәні
4. Экзистенциализм философиясы

**Пайдаланатын әдебиеттер:**

1. Рассел Бертран. Батыс философиясының тарихы – Алматы: «Ұлттық аударма бюросы» қоғамдық қоры, 2020. – 896 б.

2. Мырзалы С. Философия. А., 2022

3. Абишев, К..Философия.- Алматы, 2000

4. Философиялық сөздік. А., 1996.

5. Энтони Кенни. Батыс философиясының жаңа тарихы, 4-том, Қазіргі заман философиясы.–Алматы:«Ұлттық аударма бюросы» қоғамдық қоры,2019–420

6.Дерек Джонстон. Философияның қысқаша тарихы: Сократтан Дерридаға дейін. – Алматы: «Ұлттық аударма бюросы» қоғамдық қоры, 2018. – 216 б.

7.Реми Хесс. Философияның таңдаулы 25 кітабы. – Алматы: «Ұлттық аударма бюросы» қоғамдық қоры, 2019 жыл – 360 б.

8. Барнард Алан. Антропология тарихы мен теориясы. – Алматы: Ұлттық аударма бюросы, 2018 жыл – 240 б.